title: Решение 2011/499/ОВППС на Съвета от 1 август 2011 година за изменение и удължаване на срока на действие на Решение 2010/450/ОВППС за назначаване на специалния представител на Европейския съюз за Судан

text:
               11.8.2011

               BG

               Официален вестник на Европейския съюз

               L 206/50

         РЕШЕНИЕ 2011/499/ОВППС НА СЪВЕТА
   от 1 август 2011 година
   за изменение и удължаване на срока на действие на Решение 2010/450/ОВППС за назначаване на специалния представител на Европейския съюз за Судан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 11 август 2010 г. Съветът прие Решение 2010/450/ОВППС (1) за назначаване на г-жа Rosalind MARSDEN за специален представител на Европейския съюз („СПЕС“) за Судан от 1 септември 2010 г. до 31 август 2011 г.

               (2)

               На 9 юли 2011 г. Република Южен Судан обяви своята независимост и от този момент нататък СПЕС отговаря за две независими държави.

               (3)

               Г-жа Rosalind MARSDEN следва да бъде назначена за СПЕС за Република Судан и Република Южен Судан от 9 юли 2011 г. до 30 юни 2012 г. Следователно Решение 2010/450/ОВППС следва да бъде изменено и неговият срок на действие следва да бъде удължен.

               (4)

               СПЕС ще изпълнява мандата си в ситуация, която може да се влоши и да навреди на постигането на целите на външната дейност на Съюза, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2010/450/ОВППС се изменя, както следва:

               1.

               Заглавието се заменя със следното:

               2.

               Членове 1, 2 и 3 се заменят със следното:
               „Член 1
               Специален представител на Европейския съюз
               Г-жа Rosalind MARSDEN се назначава за специален представител на Европейския съюз („СПЕС“) за Република Судан („Судан“) и Република Южен Судан („Южен Судан“) за периода от 9 юли 2011 г. до 30 юни 2012 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
               Член 2
               Цели на политиката
               Мандатът на СПЕС се основава на целите на политиката на Европейския съюз („ЕС“ или „Съюза“) по отношение на Судан и Южен Судан, а именно взаимодействие със страните в Судан, с Африканския съюз („АС“) и с Организацията на обединените нации („ООН“), както и с други заинтересовани страни на национално, регионално и международно ниво с оглед постигането на мирно съвместно съществуване между Судан и Южен Судан след изтичането на Всеобхватното мирно споразумение („ВМС“) и обявяването на независимостта на Южен Судан на 9 юли 2011 г. Целите на политиката на Съюза включват активен принос за разрешаването на всички неуредени въпроси, свързани с ВМС и с периода след изтичането на ВМС, както и съдействие на страните в прилагането на договореното; подкрепа на усилията за стабилизиране на нестабилната гранична зона между Севера и Юга; насърчаване на институционалното изграждане и стимулиране на стабилността, сигурността и развитието в Южен Судан; улесняване на намирането на политическо решение на конфликта в Дарфур; насърчаване на демократичното управление, отговорността и зачитането на правата на човека, включително сътрудничество с Международния наказателен съд; запазване на ангажимента в Източен Судан; и подобряване на достъпа до хуманитарна помощ на цялата територия на Судан и Южен Судан.
               Освен това мандатът на СПЕС се основава на целта на политиката на Съюза за принос към смекчаване и премахване на заплахите за стабилността на Южен Судан и за по-широкия регион, произтичащи от Божията армия на съпротивата („LRA“).
               Член 3
               Мандат
               1.   С оглед постигане на целите на политиката мандатът на СПЕС е:

                           а)

                           да осъществява връзка с правителството на Судан, правителството на Южен Судан, политическите партии на Судан и Южен Судан, въоръжените движения в Дарфур, организациите на гражданското общество и неправителствените организации с цел осъществяване на целите на политиката на Съюза;

                           б)

                           да поддържа тясно сътрудничество с ООН, с АС, и по-специално с Групата на високо равнище на АС по изпълнението на договореностите за Судан („AUHIP“), с Лигата на арабските държави, с Междуправителствената организация за развитие и с други водещи регионални и международни заинтересовани страни, включително специалния пратеник на САЩ;

                           в)

                           да участва в съответните международни и обществени форуми за популяризиране на целите на политиката на Съюза и последователността на международните усилия спрямо Судан;

                           г)

                           да допринася за международните усилия за улесняване на постигането на всеобхватно, приобщаващо и трайно мирно споразумение за Дарфур, като си сътрудничи тясно с ООН, АС, правителствата на Катар и други международни заинтересовани страни;

                           д)

                           да насърчава зачитането на правата на човека, като поддържа редовни контакти със съответните власти в Судан и Южен Судан, със Службата на прокурора на Международния наказателен съд, със Службата на Върховния комисар по правата на човека и с действащите в региона наблюдатели по правата на човека;

                           е)

                           да допринася за изпълнението на политиката на Съюза в областта на правата на човека, включително насоките на Съюза относно правата на човека, и по-специално насоките на ЕС относно децата и въоръжените конфликти и относно насилието срещу жени и момичета и борбата с всички форми на дискриминация срещу тях, както и на политиката на Съюза относно Резолюция 1325 (2000) на Съвета за сигурност на ООН относно жените, мира и сигурността, включително чрез наблюдение и доклади във връзка с развитието на събитията в тази област и изготвяне на препоръки;

                           ж)

                           да допринася активно за прилагането на всеобхватен подход на Съюза към Судан и Южен Судан съгласно договореното от Съвета по външни работи на заседанието му от 20 юни 2011 г.;

                           з)

                           да координира и извършва надзор на ангажимента на Съюза с всички заинтересовани страни за подкрепа на усилията за смекчаване и премахване на заплахата за гражданите и стабилността в Южен Судан и за по-широкия регион, произтичаща от Божията армия на съпротивата (LRA).

                     2.   За целите на изпълнението на своя мандат СПЕС, наред с другото:

                           а)

                           консултира и докладва по определянето на позициите на Съюза на международни форуми с цел проактивно насърчаване и укрепване на последователен подход на политиката на Съюза спрямо Судан и Южен Судан;

                           б)

                           проследява всички дейности на Съюза и осъществява тясно сътрудничество с делегациите на Съюза в Хартум, Джуба и делегациите на Съюза към АС в Адис Абеба и към ООН в Ню Йорк;

                           в)

                           допринася за политическия процес и дейностите, свързани с разрешаването на всички неуредени въпроси, свързани с ВМС и с периода след изтичането на ВМС, и съдейства на страните в прилагането на договореното, както и подкрепя усилията в областта на институционалното изграждане в Южен Судан;

                           г)

                           допринася за изпълнението на политиката на Съюза в областта на правата на човека, включително насоките на Съюза относно правата на човека, и по-специално насоките на ЕС относно децата и въоръжените конфликти и относно насилието срещу жени и момичета и борбата с всички форми на дискриминация срещу тях, както и на политиката на Съюза по отношение на Резолюция 1325 (2000) на Съвета за сигурност на ООН относно жените, мира и сигурността, включително чрез наблюдение и доклади във връзка с развитието на събитията в тази област; и

                           д)

                           следи и докладва за спазването от различните страни в Судан и Южен Судан на приложимите резолюции на Съвета за сигурност на ООН, и по-специално резолюции 1556 (2004), 1564 (2004), 1590 (2005), 1591 (2005), 1593 (2005), 1612 (2005), 1663 (2006), 1672 (2006), 1679 (2006), 1769 (2007), 1778 (2007), 1881 (2009), 1882 (2009), 1891 (2009), 1919 (2010).“

               3.

               В член 4 се добавя следният параграф:
               „3.   СПЕС работи в тясна координация с Европейската служба за външна дейност („ЕСВД“).“

               4.

               Член 5, параграф 1 се заменя със следното:
               „1.   Референтната сума в размер на 1 820 000 EUR се увеличава с 955 000 EUR, за да се покрият разходите, свързани с мандата на СПЕС, за периода от 1 септември 2010 г. до 30 юни 2012 г.“

               5.

               Член 6 се заменя със следното:
               „Член 6
               Сформиране и състав на екипа
               1.   В рамките на своя мандат и на предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката съобразно изискванията на мандата. СПЕС предоставя своевременно на Съвета и Комисията актуална информация за състава на своя екип.
               2.   Държавите-членки, институциите на Съюза и ЕСВД могат да предлагат командироването на персонал, който да работи със СПЕС. Заплащането на персонала, командирован от държава-членка или институция на Съюза към СПЕС, се поема съответно от държавата-членка, институцията на Съюза или ЕСВД. Експертите, командировани от държавите-членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал трябва да са граждани на държава-членка.
               3.   Целият командирован персонал остава под административното ръководство на изпращащата държава-членка, институция на Съюза или ЕСВД, като изпълнява задълженията си и действа в интерес на мандата на СПЕС.
               4.   Запазват се службите на СПЕС в Брюксел, Хартум и Джуба, които включват необходимия политически, административен и логистичен помощен персонал.“

               6.

               Член 8 се заменя със следното:
               „Член 8
               Сигурност на класифицираната информация на ЕС
               СПЕС и членовете на екипа на СПЕС спазват принципите за сигурност и минималните стандарти, определени в Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (2).

               7.

               Член 10 се заменя със следното:
               „Член 10
               Сигурност
               В съответствие с политиката на Съюза за сигурността на персонала, разположен извън ЕС за оперативни нужди съгласно дял V от Договора, СПЕС предприема всички разумно приложими мерки, съобразени с неговия мандат и положението, свързано със сигурността в географския район, за който отговаря, за сигурността на целия персонал под негово пряко ръководство, по-специално като:

                           а)

                           разработва съобразен със спецификата на мисията план за сигурност, който включва физически, организационни и процедурни мерки за сигурност, уреждащи управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и който включва план на мисията за действие при извънредни обстоятелства и за евакуация;

                           б)

                           гарантира, че целият персонал, разположен извън Съюза, е застрахован за висок риск съобразно условията в района на мисията;

                           в)

                           гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района на мисията, въз основа на степента на риск, определена за района на мисията;

                           г)

                           гарантира изпълнението на всички приети препоръки, направени в резултат на извършените редовни оценки на сигурността, и представя пред Съвета, ВП и Комисията писмени доклади относно изпълнението на тези препоръки, както и относно други свързани със сигурността въпроси, в рамките на междинния доклад и доклада за изпълнението на мандата.“

               8.

               Член 11, параграф 2 се заменя със следното:
               „2.   СПЕС редовно докладва на КПС относно ситуацията в Дарфур и ситуацията в Судан и Южен Судан.“

               9.

               Член 12, параграф 2 се заменя със следното:
               „2.   На място се поддържат тесни връзки с ръководителите на делегациите на Съюза, включително в Хартум, Джуба, Адис Абеба и Ню Йорк, и ръководителите на мисии на държавите-членки. Те полагат всички възможни усилия, за да съдействат на СПЕС при изпълнението на мандата му. Освен това СПЕС осъществява връзка и с други участници на международно и регионално ниво, представени на място.“

               10.

               Член 13 се заменя със следното:
               „Член 13
               Преглед
               Изпълнението на настоящото решение и неговата съгласуваност с други действия на Съюза в този регион подлежат на редовен преглед. До края на януари 2012 г. СПЕС представя на Съвета, ВП и Комисията доклад за напредъка, а в края на мандата — цялостен доклад за изпълнението на мандата.“

         Член 2
   Настоящото решение влиза в сила в деня на приемането му.
   Прилага се от 9 юли 2011 г.

      Съставено в Брюксел на 1 август 2011 година.

            За Съвета

            Председател

         M. DOWGIELEWICZ

      (1)  ОВ L 211, 12.8.2010 г., стр. 42.

      (2)  ОВ L 141, 27.5.2011 г., стр. 17.“


title: 2008/200/ЕО: Решение на Комисията от 20 февруари 2008 година за прекратяване на процедурата за проверка на търговските практики, поддържани от Аржентина във връзка с вноса на текстилни продукти и облекло

text:
               5.3.2008

               BG

               Официален вестник на Европейския съюз

               L 60/34

      РЕШЕНИЕ НА КОМИСИЯТА

   от 20 февруари 2008 година
   за прекратяване на процедурата за проверка на търговските практики, поддържани от Аржентина във връзка с вноса на текстилни продукти и облекло
   (2008/200/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 3286/94 на Съвета от 22 декември 1994 г. за установяване на процедури на Общността в областта на общата търговска политика с оглед гарантиране упражняването от Общността на правата, които са ѝ предоставени съгласно правилата за международна търговия, по-специално тези, които са установени под егидата на Световната търговска организация (1), и по-специално член 11, параграф 1 от него,
   като има предвид, че:
   A.   ПРОЦЕДУРНА РЕТРОСПЕКЦИЯ

               (1)

               На 11 октомври 1999 г. Еуратекс (Европейска организация за облекло и текстил) подаде жалба съгласно член 4 от Регламент (ЕО) № 3286/94 на Съвета (наричан по-долу „регламента“) от името на онези от членовете си, които осъществяват или искат да осъществяват износ за Аржентина.

               (2)

               В жалбата се твърди, че продажбите на текстилни продукти и облекло от Общността в Аржентина са възпрепятствани от пречки пред търговията по смисъла на член 2, параграф 1 от регламента, т.е. „търговска практика, възприета или поддържана от трета страна, по отношение на която правилата на международната търговия предвиждат право на предприемане на действие“. Предполагаемите пречки пред търговията са следните:

                           а)

                           проверка преди експедиция и минимални митнически стойности;

                           б)

                           прекомерни изисквания по отношение на удостоверенията за произход;

                           в)

                           изискване за подаване на декларация за състав на продукта;

                           г)

                           прекалено тежки изисквания по отношение на етикетирането;

                           д)

                           данък за статистически цели и дискриминационен ДДС.

               (3)

               Жалбоподателят твърди също така, че въпросните практики предизвикват неблагоприятни търговски последици по смисъла на член 2, параграф 4 от регламента.

               (4)

               Следователно Комисията, след консултация с консултативния комитет, създаден с регламента, реши, че са налице достатъчно доказателства, за да бъде аргументирано започването на процедурата за проверка за установяване на свързаните със случая правни и фактически обстоятелства. Вследствие на това на 27 ноември 1999 г. започна процедура за проверка (2).

         Б.   ЗАКЛЮЧЕНИЯ ОТ ПРОЦЕДУРАТА ЗА ПРОВЕРКА

               (5)

               Заключението от разследването през 2000 г. по въпроса за удостоверенията за произход е, че утежнените изисквания нарушават член VIII.3 и член X от ГАТТ (1994), член 7.1 от Споразумението на СТО за текстила и облеклото и противоречат на препоръките съгласно член VIII.1, буква в) от ГАТТ (1994). Беше установено, че мерките по отношение на изискванията за етикетиране нарушават член 2.2 от Споразумението на СТО относно техническите пречки пред търговията и противоречат на препоръките съгласно член VIII.1, буква в) от ГАТТ (1994). По отношение на изискванията в декларацията за състав на продукта се установи, че същите са в разрез с член 2 от Споразумението за СТО относно процедурите за лицензиране на вноса. Службите на Комисията не могат да изразят окончателно становище относно процедурата за контрол на митническите стойности поради въвеждането на нов закон, регламентиращ този въпрос. По въпроса за проверката преди експедиция не беше открито нарушение на конкретна разпоредба на Споразумението на СТО за проверка преди спедиция. Въпреки това, въпросът не е регламентиран в духа и принципите на споразумението. Накрая, не беше установено нарушение на правилата на СТО относно данъка за статистически цели, а въпросът за дискриминационния ДДС вече беше засегнат в рамките на друга процедура съгласно регламента за търговските бариери относно вноса на обработени кожи в Аржентина (3).

               (6)

               Разследването също така заключи, че разследваните мерки са предизвикали или има опасност да предизвикат неблагоприятни търговски последици по смисъла на член 2, параграф 4 от регламента.

         C.   РАЗВИТИЕ СЛЕД КРАЯ НА РАЗСЛЕДВАНЕТО

               (7)

               В продължение на няколко години след края разследването бяха провеждани дискусии с властите в Аржентина, с цел да бъде постигнато приятелско споразумение за премахване или постепенно облекчаване на гореспоменатите търговските бариери.

               (8)

               По отношение на митническата оценка положението се подобри през последните години. Подобри се прозрачността, което позволи на европейските производители и износители да участват в определянето на примерните стойности за митническа оценка. Беше премахната проверката преди експедиция, а за изискванията в декларацията за състав на продуктите няма данни да създава каквито и да е проблеми на износителите.

               (9)

               По въпроса за удостоверенията за произход беше постигнат значителен напредък с приемането на Instruccion General № 9/2002 de la Direccion General de Aduanas на 8 февруари 2002 г. Доскоро основната оставаща пречка пред търговията, с която се сблъскваше европейската промишленост, беше изискването, в случай на тристранен обмен, на аржентинските власти да бъде представено не само удостоверение за произход, но и фактурата между производителя на стоките, с произход от трета страна, и износителя в страната на изпращане, което пораждаше безпокойство за поверителността на първоначалната транзакция. Посредством приемането на Nota External № 3/07 на Administracion Federal de Ingresos Publicos (Subdireccion general tecnico legal aduanera) Аржентина ефективно отмени изискването за предоставяне на копие от оригиналната фактура, която в момента е заменена с удостоверение, издадено от компетентните власти в страната на изпращане, напр. Търговска палата, и след това е легализирано от аржентинското консулство в страната на изпращане.

               (10)

               По отношение на изискванията за етикетиране, свързани със задължителното поставяне на гербови марки, аржентинските власти предоставиха информация, според която разходите по въпросното изискване са много ограничени в сравнение със стойността на пратката. В такъв случай изглежда, че възможният негативен ефект на тази оставаща пречка пред търговията няма и не може да има материално въздействие върху икономиката на Общността, регион от Общността или върху текстилния отрасъл.

         D.   РАЗВИТИЕ СЛЕД КРАЯ НА РАЗСЛЕДВАНЕТО

               (11)

               С оглед на гореизложения анализ, счита се, че процедурата за проверка е довела до задоволителни резултати по отношение на пречките пред търговията, за които се твърдеше в жалбата, подадена от Еуратекс, или че, какъвто е случаят с поставянето на гербови марки, разследваната мярка няма сама по себе си материално въздействие върху регионите, произвеждащи текстил в Европейската общност. Следователно процедурата за проверка следва да бъде прекратена в съответствие с член 11, параграф 1 от регламента.

               (12)

               Беше направена справка с Консултативния комитет относно мерките, предвидени в настоящото решение,

         РЕШИ:
   Член единствен
   Процедурата за проверка, касаеща мерките, наложени от Аржентина във връзка с вноса на текстилни продукти и облекло, се прекратява с настоящото.

      Съставено в Брюксел на 20 февруари 2008 година.

            За Комисията

         Peter MANDELSON

            Член на Комисията

      (1)  ОВ L 349, 31.12.1994 г., стр. 71. Регламент, изменен с Регламент (ЕО) № 356/95 (ОВ L 41, 23.2.1995 г., стр. 3).

      (2)  ОВ C 340, 27.11.1999 г., стр. 70.

      (3)  ОВ L 295, 4.11.1998 г., стр. 46.


title: Решение (EС, Евратом) 2016/1125 на Съвета от 8 юли 2016 година за назначаване на член, предложен от Португалската република, в Европейския икономически и социален комитет

text:
               12.7.2016

               BG

               Официален вестник на Европейския съюз

               L 187/15

         РЕШЕНИЕ (EС, Евратом) 2016/1125 НА СЪВЕТА
   от 8 юли 2016 година
   за назначаване на член, предложен от Португалската република, в Европейския икономически и социален комитет
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 302 от него,
   като взе предвид Договора за създаване на Европейската общност за атомна енергия, и по-специално член 106а от него,
   като взе предвид предложението на правителството на Португалия,
   като взе предвид становището на Европейската комисия,
   като има предвид, че:

               (1)

               На 18 септември 2015 г. и на 1 октомври 2015 г. Съветът прие решения (ЕС, Евратом) 2015/1600 (1) и (ЕС, Евратом) 2015/1790 (2) за назначаване на членовете на Европейския икономически и социален комитет за периода от 21 септември 2015 г. до 20 септември 2020 г.

               (2)

               След изтичането на мандата на г-н Lino DA SILVA MAIA се освободи едно място за член на Европейския икономически и социален комитет,

         ПРИЕ НАСТОЯЩОТО РЕШЕНИЕ:
   Член 1
   Г-н José Custódio LEIRIÃO, Member of the National Confederation of Solidarity Institutions (CNIS), се назначава за член на Европейския икономически и социален комитет за остатъка от мандата, а именно до 20 септември 2020 г.
   Член 2
   Настоящото решение влиза в сила в деня на приемането му.

      Съставено в Брюксел на 8 юли 2016 година.

            За Съвета

            Председател

         M. LAJČÁK

      (1)  Решение (EС, Евратом) 2015/1600 на Съвета от 18 септември 2015 г. за назначаване на членовете на Европейския икономически и социален комитет за периода от 21 септември 2015 г. до 20 септември 2020 г. (ОВ L 248, 24.9.2015 г., стр. 53).

      (2)  Решение (EС, Евратом) 2015/1790 на Съвета от 1 октомври 2015 г. за назначаване на членовете на Европейския икономически и социален комитет за периода от 21 септември 2015 г. до 20 септември 2020 г. (ОВ L 260, 7.10.2015 г., стр. 23).


               15.12.2016

               BG

               Официален вестник на Европейския съюз

               C 468/284

         P7_TA(2013)0563
   Назначаване на член на Сметната палата (Даниел Ламарк — Франция)
   Решение на Европейския парламент от 11 декември 2013 г. относно предложение за назначаване на Даниел Ламарк за член на Сметната палата (C7-0311/2013 — 2013/0809(NLE))
   (Консултация)
   (2016/C 468/64)

      Европейският парламент,

               —

               като взе предвид член 286, параграф 2 от Договора за функционирането на Европейския съюз, съгласно който Съветът се е консултирал с него (C7-0311/2013),

               —

               като взе предвид член 108 от своя правилник,

               —

               като взе предвид доклада на комисията по бюджетен контрол (A7–0437/2013),

               A.

               като има предвид, че комисията по бюджетен контрол направи оценка на квалификацията на предложения кандидат, по-специално по отношение на условията, посочени в член 286, параграф 1 от Договора за функционирането на Европейския съюз;

               Б.

               като има предвид, че на своето заседание от 7 ноември 2013 г. комисията по бюджетен контрол изслуша предложения от Съвета кандидат за член на Сметната палата;

               1.

               Изказва положително становище относно предложението на Съвета за назначаване на Даниел Ламарк за член на Сметната палата;

               2.

               Възлага на своя председател да предаде настоящото решение на Съвета и за сведение, на Сметната палата, както и на другите институции на Европейския съюз и на институциите на държавите членки за одит.


title: 2009/844/ЕО: Решение на Европейския парламент и на Съвета от 21 октомври 2009 година относно мобилизиране на средства от фонд Солидарност на Европейския съюз в съответствие с точка 26 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление

text:
               19.11.2009

               BG

               Официален вестник на Европейския съюз

               L 304/5

      РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

   от 21 октомври 2009 година
   относно мобилизиране на средства от фонд „Солидарност“ на Европейския съюз в съответствие с точка 26 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление
   (2009/844/ЕО)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 26 от него,
   като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз (2),
   като взеха предвид предложението на Комисията,
   като имат предвид, че:

               (1)

               Европейският съюз създаде фонд „Солидарност“ на Европейския съюз („фонда“) в израз на солидарност с населението от регионите, засегнати от бедствия.

               (2)

               Междуинституционалното споразумение от 17 май 2006 г. позволява мобилизиране на средства от фонда в рамките на годишния таван от 1 милиард евро.

               (3)

               Регламент (ЕО) № 2012/2002 съдържа разпоредбите, съгласно които се мобилизират средствата от фонда.

               (4)

               Италия внесе заявление за мобилизиране на средства от фонда във връзка с бедствие, причинено от земетресение,

         РЕШИХА:
   Член 1
   За общия бюджет на Европейския съюз за финансовата 2009 година фонд „Солидарност“ на Европейския съюз се мобилизира за осигуряване на сумата от 493 771 159 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 21 октомври 2009 година.

            За Европейския парламент

            Председател

         J. BUZEK

            За Съвета

            Председател

         C. MALMSTRÖM

      (1)  ОВ C 139, 14.6.2006 г., стр. 1.

      (2)  ОВ L 311, 14.11.2002 г., стр. 3.


title: 2009/517/ЕО: Решение на Съвета от 22 юни 2009 година за сключване на Споразумението между Европейската общност и Ислямска република Пакистан за някои аспекти на въздухоплавателните услуги

text:
               3.7.2009

               BG

               Официален вестник на Европейския съюз

               L 173/11

      РЕШЕНИЕ НА СЪВЕТА

   от 22 юни 2009 година
   за сключване на Споразумението между Европейската общност и Ислямска република Пакистан за някои аспекти на въздухоплавателните услуги
   (2009/517/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 80, параграф 2 във връзка с член 300, параграф 2, първа алинея, първо изречение и параграф 3, първа алинея от него,
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               На 5 юни 2003 г. Съветът оправомощи Комисията да започне преговори с трети държави относно замяната на някои разпоредби в действащите двустранни споразумения със споразумение с Общността.

               (2)

               От името на Общността Комисията договори Споразумение между Европейската общност и Ислямска република Пакистан за някои аспекти на въздухоплавателните услуги (1) (Споразумението), в съответствие с механизмите и насоките в приложението към решението на Съвета, с което Комисията се оправомощава да започне преговори с трети държави относно замяната на някои разпоредби в действащите двустранни споразумения със споразумение с Общността.

               (3)

               Споразумението бе подписано от името на Общността на 24 февруари 2009 г. при условие сключването му на по-късна дата в съответствие с Решение 2009/302/ЕО на Съвета (2).

               (4)

               Споразумението следва да бъде одобрено,

         РЕШИ:
   Член 1
   Споразумението между Европейската общност и Ислямска република Пакистан за някои аспекти на въздухоплавателните услуги се одобрява от името на Общността.
   Член 2
   Председателят на Съвета е оправомощен да посочи лицето/лицата, упълномощено(и) да направи(ят) нотификацията, предвидена в член 8, параграф 1 от споразумението.

      Съставено в Люксембург на 22 юни 2009 година.

            За Съвета

            Председател

         J. ŠEBESTA

      (1)  ОВ L 84, 31.3.2009 г., стр. 34.

      (2)  ОВ L 84, 31.3.2009 г., стр. 33.


title: Решение на Съвета от 19 декември 1991 година относно сключването на споразумение под формата на размяна на писма между Европейската икономическа общност и Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за изменение на Конвенцията от 20 май 1987 година за общия транзит

text:
Важна правна забележка

|

31993D0069

Официален вестник n° L 025 , 02/02/1993 стр. 0026 - 0026 специално чешко издание глава 02 том 04 стр. 384  - 384 специално испанско издание глава 02 том 04 стр. 384  - 384 специално унгарско издание глава 02 том 04 стр. 384  - 384 специално литвийско издание глава 02 том 04 стр. 384  - 384 LV.ES глава 02 том 04 стр. 384  - 384 MT.ES глава 02 том 04 стр. 384  - 384 PL.ES глава 02 том 04 стр. 384  - 384 SK.ES глава 02 том 04 стр. 384  - 384 специално словенско издание глава 02 том 04 стр. 384  - 384

		19911219Решение на Съветаот 19 декември 1991 годинаотносно сключването на споразумение под формата на размяна на писма между Европейската икономическа общност и Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за изменение на Конвенцията от 20 май 1987 година за общия транзит(93/69/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално член 113 от него,като взе предвид препоръката на Комисията,като има предвид, че член 15, параграф 2 от Конвенцията между Европейската икономическа общност и Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за общия транзит [1] упълномощава Съвместния комитет, създаден с тази конвенция, да прави препоръки за изменения на конвенцията;като има предвид, че конвенцията е изменена, за да се отразят неотдавнашните промени в правилата за транзит на Общността, представляващи част от реформите на тази процедура, с оглед на завършването на вътрешния пазар към 1 януари 1993 г.;като има предвид, че въпросните изменения са изложени в Препоръка № 1/91 на Съвместния комитет; като има предвид, че споразумението под формата на размяна на писма, отнасящо се до тази препоръка, следва да бъде одобрено,ПРИЕ НАСТОЯЩОТО РЕШЕНИЕ:Член 1Споразумението под формата на размяна на писма между Европейската икономическа общност и Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария относно изменение на Конвенцията от 20 май 1987 г. за общия транзит с настоящото се одобрява от страна на Общността.Текстът на споразумението е приложен към настоящото решение.Член 2Председателят на Съвета с настоящото се упълномощава да определи лицето, упълномощено да подпише споразумението, за да обвърже Общността.Съставено в Брюксел на 19 декември 1991 година.За СъветаПредседателP. Dankert[1] ОВ L 226, 13.8.1987 г., стр. 1.--------------------------------------------------


title: 2014/268/ЕС: Решение на Съвета от 6 май 2014 година относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

text:
               13.5.2014

               BG

               Официален вестник на Европейския съюз

               L 138/102

         РЕШЕНИЕ НА СЪВЕТА
   от 6 май 2014 година
   относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи
   (2014/268/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 165, параграф 4, член 166, параграф 4 и член 218, параграф 9 от него,
   като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
   като взе предвид предложението на Европейската комисия,
   като има предвид, че:

               (1)

               Споразумението за Европейското икономическо пространство (2) („Споразумението за ЕИП“) влезе в сила на 1 януари 1994 г.

               (2)

               В съответствие с член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 към Споразумението за ЕИП.

               (3)

               В протокол 31 към Споразумението за ЕИП се съдържат разпоредби и условия относно сътрудничеството в специфични области извън четирите свободи.

               (4)

               Целесъобразно е да се разшири сътрудничеството между договарящите се страни по Споразумението за ЕИП и то да включи Регламент (ЕС) № 1288/2013 на Европейския парламент и на Съвета (3).

               (5)

               Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2014 г.,

               (6)

               Следователно позицията на Съюза в рамките на Съвместния комитет на ЕИП следва да бъде основана на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която Европейският съюз следва да заеме в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 6 май 2014 година.

            За Съвета

            Председател

         G. STOURNARAS

      (1)  ОВ L 305, 30.11.1994 г., стр. 6.

      (2)  ОВ L 1, 3.1.1994 г., стр. 3.

      (3)  Регламент (ЕС) № 1288/2013 на Европейския парламент и на Съвета от 11 декември 2013 г. за създаване на „Еразъм +“ — програма на Съюза в областта на образованието, обучението, младежта и спорта и за отмяна на решения № 1719/2006/ЕО, № 1720/2006/ЕО и № 1298/2008/ЕО (ОВ L 347, 20.12.2013 г., стр. 50).

      ПРОЕКТ
      РЕШЕНИЕ НА СЪВМЕСТНИЯ КОМИТЕТ НА ЕИП № …/2014
      от
      за изменение на Протокол 31 към Споразумението за ЕИП относно сътрудничеството в специфични области извън четирите свободи
      СЪВМЕСТНИЯТ КОМИТЕТ НА ЕИП,
      като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,
      като има предвид, че:

                  (1)

                  Целесъобразно е да се разшири сътрудничеството на договарящите се страни по Споразумението за ЕИП, за да се включи Регламент (ЕС) № 1288/2013 на Европейския парламент и на Съвета от 11 декември 2013 г. за създаване на „Еразъм +“ — програма на Съюза в областта на образованието, обучението, младежта и спорта и за отмяна на решения № 1719/2006/ЕО, № 1720/2006/ЕО и № 1298/2008/ЕО (1).

                  (2)

                  Поради това Протокол 31 към Споразумението за ЕИП следва да бъде съответно изменен, за да се даде възможност това разширено сътрудничество да започне от 1 януари 2014 г.,

            ПРИЕ НАСТОЯЩОТО РЕШЕНИЕ:
      Член 1
      Член 4 от Протокол 31 към Споразумението за ЕИП се изменя, както следва:

                  1.

                  След параграф 2м се добавя следният параграф:

                              „2н.

                              Държавите от ЕАСТ участват в следната програма, считано от 1 януари 2014 г.:

                                          —

                                          32013 R 1288: Регламент (ЕС) № 1288/2013 на Европейския парламент и на Съвета от 11 декември 2013 г. за създаване на „Еразъм +“ — програма на Съюза в областта на образованието, обучението, младежта и спорта и за отмяна на решения № 1719/2006/ЕО, № 1720/2006/ЕО и № 1298/2008/ЕО (ОВ L 347, 20.12.2013 г., стр. 50).“.

                  2.

                  Текстът на параграф 3 се заменя със следното:
                  „В съответствие с член 82, параграф 1, буква а) от Споразумението държавите от ЕАСТ подпомагат финансово програмите и действията, посочени в параграфи 1, 2, 2а, 2б, 2в, 2г, 2д, 2е, 2ж, 2з, 2и, 2й, 2к, 2л, 2м и 2н.“.

            Член 2
      Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (2).
      То се прилага от 1 януари 2014 г.
      Член 3
      Настоящото решение се публикува в раздела за ЕИП и в притурката за ЕИП на Официален вестник на Европейския съюз.

         Съставено в Брюксел на …

               За Съвместния комитет на ЕИП

               Председател

               Секретари на Съвместния комитет на ЕИП

         (1)  ОВ L 347, 20.12.2013 г., стр. 50.

         (2)  [Без отбелязани конституционни изисквания.] [С отбелязани конституционни изисквания.]


title: 2014/47/ЕС: Решение на Съвета от 28 януари 2014 година за назначаване на осем члена и седем заместник-члена от Португалия в Комитета на регионите

text:
               30.1.2014

               BG

               Официален вестник на Европейския съюз

               L 27/60

         РЕШЕНИЕ НА СЪВЕТА
   от 28 януари 2014 година
   за назначаване на осем члена и седем заместник-члена от Португалия в Комитета на регионите
   (2014/47/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Португалия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н José CORREIA, г-н Manuel FREXES, г-н Francisco MESQUITA MACHADO, г-н Carlos PINTO, г-н Carlos PINTO DE SÁ, г-н Joaquim RAPOSO, г-н Rui RIO и г-н Fernando RUAS се освободиха осем места за членове на Комитета на регионите.

               (3)

               След изтичането на мандата на г-н Álvaro AMARO, г-н António BORGES, г-н Joaquim DIAS VALENTE, г-н Carlos MARTA, г-н António Jorge NUNES, г-н Vítor PROENÇA и г-н Jaime SOARES се освободиха седем места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за членове:

                           —

                           г-н José Agostinho RIBAU ESTEVES, Presidente da Câmara Municipal de Aveiro

                           —

                           г-н Álvaro DOS SANTOS AMARO, Presidente da Câmara Municipal da Guarda

                           —

                           г-н José Maria DA CUNHA COSTA, Presidente da Câmara Municipal de Viana do Castelo

                           —

                           г-н Basílio Adolfo DE MENDONÇA HORTA DA FRANCA, Presidente da Câmara Municipal de Sintra

                           —

                           г-н António Gonçalves BRAGANÇA FERNANDES, Presidente da Câmara Municipal da Maia

                           —

                           г-н Carlos Manuel RODRIGUES PINTO DE SÁ, Presidente da Câmara Municipal de Évora

                           —

                           г-н João Nuno FERREIRA GONÇALVES DE AZEVEDO, Presidente da Câmara Municipal de Mangualde

                           —

                           г-н Filipe SOROMENHO GOMES, Presidente da Câmara Municipal de Vila Real de Santo António

                     и

               б)

               за заместник-членове:

                           —

                           г-н Luís Manuel DOS SANTOS CORREIA, Presidente da Câmara Municipal de Castelo Branco

                           —

                           г-н Francisco Manuel LOPES, Presidente da Câmara Municipal de Lamego

                           —

                           г-н Paulo Jorge FRAZÃO BATISTA SANTOS, Presidente da Câmara Municipal da Batalha

                           —

                           г-н Vitor Manuel MARTINS GUERREIRO, Presidente da Câmara Municipal de São Brás de Alportel

                           —

                           г-н António BENJAMIM PEREIRA, Presidente da Câmara Municipal de Esposende

                           —

                           г-н Vitor Manuel CHAVES DE CARO PROENÇA, Presidente da Câmara Municipal de Alcácer do Sal

                           —

                           г-н Luís Miguel CORREIA ANTUNES, Presidente da Câmara Municipal da Lousã.

         Член 2
   Настоящото решение влиза в сила в деня на приемането му.

      Съставено в Брюксел на 28 януари 2014 година.

            За Съвета

            Председател

         G. STOURNARAS

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: Решение на Съвета от 21 декември 2006 година относно сключването на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга страна

text:
Важна правна забележка

|

32006D1006

Официален вестник n° L 411 , 30/12/2006 стр. 0027 - 0029 Официален вестник n° L 200 , 01/08/2007 стр. 0674 - 0675

		Решение на Съветаот 21 декември 2006 годинаотносно сключването на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга страна(2006/1006/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 300, параграф 2, във връзка с член 37,като взе предвид предложението на Комисията,като има предвид, че:(1) Общността, от една страна, и правителството на Дания и автономното правителство на Гренландия, от друга страна, договориха споразумение за партньорство в областта на рибарството, с което се предоставят възможности за риболов на рибарите от Общността във водите на изключителната икономическа зона на Гренландия.(2) В резултат на тези преговори на 2 юни 2006 г. бе парафирано ново споразумение за партньорство в областта на рибарството.(3) Новото споразумение за партньорство в областта на рибарството отменя Споразумението за риболов между Европейската икономическа общност, от една страна, и правителството на Дания и автономното правителство на Гренландия, от друга страна [1].(4) Поради изтичане на 31 декември 2006 г. на четвъртия Протокол за определяне на условията за риболов, предвидени в Споразумението за риболов между Европейската икономическа общност и правителството на Дания и автономното правителство на Гренландия, модифицирани съгласно Протокола, приет с Регламент (ЕО) № 1245/2004 на Съвета [2], и с цел да се избегне всякакво прекъсване на достъпа на кораби на Общността до рибните ресурси в изключителната икономическа зона на Гренландия, двете страни парафираха споразумение под формата на размяна на писма, което предвижда временното прилагане на новото Споразумение за партньорство в областта на рибарството от 1 януари 2007 г. Като се имат предвид неотложността на въпроса, се налага предоставянето на изключение за шестседмичния период, посочен в точка I, 3 от Протокола относно ролята на националните парламенти в Европейския съюз, приложен към Договора за Европейския съюз и към Договорите за създаване на Европейските общности.(5) В интерес на Общността е да одобри споразумението под формата на размяна на писма.(6) Следва да се определи метода за разпределение на възможностите за риболов между държавите-членки,РЕШИ:Член 1Споразумението за партньорство под формата на размяна на писма по отношение на временното прилагане на Споразумението за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга страна, се одобрява от името на Общността.Текстът на споразумението е приложен към настоящото решение.Член 2Разпределението на възможностите за риболов, включително на лицензиите, получени съгласно споразумението, посочено в член 1, се извършва в съответствие с член 20 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството [3].Член 3Държавите-членки, чиито кораби извършват риболовна дейност съгласно настоящото споразумение, нотифицират Комисията за количествата от отделните запаси, уловени в риболовната зона на Гренландия, в съответствие с Регламент (ЕО) № 500/2001 на Комисията от 14 март 2001 г. за установяването на подробни правила за прилагане на Регламент (ЕИО) № 2847/93 на Съвета по отношение контрола на улова на риболовните кораби на Общността в териториалните води на трети страни и в открито море [4].Член 4Председателят на Съвета е оправомощен да определи лица, упълномощени да подпишат Споразумението под формата на размяна на писма от името на Общността.Съставено в Брюксел на 21 декември 2006 година.За СъветаПредседателJ. Korkeaoja[1] ОВ L 29,1.2.1985 г., стр. 9.[2] ОВ L 237, 8.7.2004 г., стр. 1.[3] ОВ L 358, 31.12.2002 г., стр. 59.[4] ОВ L 73, 15.3.2001 г., стр. 8.--------------------------------------------------


title: 2011/596/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Агенцията за снабдяване към Евратом за финансовата 2009 година

text:
               27.9.2011

               BG

               Официален вестник на Европейския съюз

               L 250/206

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Агенцията за снабдяване към Евратом за финансовата 2009 година
   (2011/596/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Агенцията за снабдяване към Евратом за финансовата 2009 година,
   като взе предвид доклада на Сметната палата относно годишните отчети на Агенцията за снабдяване към Евратом за финансовата 2009 година, придружен от отговорите на Агенцията (1),
   като взе предвид препоръката на Съвета от 15 февруари 2011 г. (05892/2011 — C7 0052/2011),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Решение 2008/114/ЕО, Евратом на Съвета от 12 февруари 2008 г. за създаване на устав на Агенцията за снабдяване към Евратом (3), и по-специално член 8 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол (A7-0144/2011),

               1.

               Освобождава от отговорност генералния директор на Агенцията за снабдяване към Евратом във връзка с изпълнението на бюджета на Агенцията за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на генералния директор на Агенцията за снабдяване към Евратом, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010, стр. 6.

      (2)  ОВ L 248, 16.9.2002 г., стр. 1.

      (3)  ОВ L 41, 15.2.2008 г., стр. 15.

      (4)  ОВ L 357, 31.12.2002 г., стр. 72.
    ---documentbreak---

               27.9.2011

               BG

               Официален вестник на Европейския съюз

               L 250/207

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2011 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Агенцията за снабдяване към Евратом за финансовата 2009 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Агенцията за снабдяване към Евратом за финансовата 2009 година,
   като взе предвид доклада на Сметната палата относно годишните отчети на Агенцията за снабдяване към Евратом за финансовата 2009 година, придружен от отговорите на Агенцията (1),
   като взе предвид препоръката на Съвета от 15 февруари 2011 г. (05892/2011 — C7 0052/2011),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Решение 2008/114/ЕО, Евратом на Съвета от 12 февруари 2008 г. за създаване на устав на Агенцията за снабдяване към Евратом (3), и по-специално член 8 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол (A7-0144/2011),

               А.

               като има предвид декларацията на Сметната палата, че е получила достатъчна увереност, че годишните отчети за финансовата 2009 година са надеждни и че свързаните с тях операции са законосъобразни и редовни,

               Б.

               като има предвид, че в доклада си за 2009 г. Сметната палата добави също пояснителен параграф относно липсата на съответствие между устава на Агенцията и разпоредбите на член 54 от Договора за създаване на Европейската общност за атомна енергия,

               В.

               като има предвид, че Агенцията за снабдяване към Евратом, учредена в Люксембург през 1958 г., има нов устав и стана агенция съгласно Решение 2008/114/ЕО, Евратом,

               1.

               Отбелязва, че през 2009 г. Агенцията не е получила субсидии за финансирането на своите оперативни дейности и че Комисията е поела всички разходи, направени от Агенцията във връзка с изпълнението на бюджета за финансовата 2009 година; отбелязва, че това положение продължава от създаването на Агенцията през 2008 г.

               2.

               Следователно отбелязва, че при липсата на самостоятелен бюджет Агенцията на практика е интегрирана към Комисията.

               3.

               Все пак подчертава, че тази ситуация противоречи на устава на Агенцията и че това поставя въпроса за нуждата от запазване на Агенцията под сегашната ѝ форма и организация.

               4.

               Въпреки това отбелязва отговора на Агенцията, която обяснява, че настоящата ситуация отразява баланса между, от една страна, ясните отношения с Комисията (така например Комисията може да приема директиви и да назначава генералния директор на Агенцията), и от друга страна, определено ниво на правна и финансова самостоятелност (например Агенцията приподписва всички търговски договори, свързани със снабдяването с ядрени материали, което ѝ позволява да гарантира политика на разнообразяване на източниците на снабдяване); освен това отбелязва, че този баланс е в съответствие с Договора за Евратом.

               5.

               Отбелязва, че в съответствие с член 3 от своя устав Агенцията е избрала свой вътрешен одитор, който е встъпил в длъжност едва на 1 юли 2009 г.

               6.

               Отбелязва писмото на генералния директор от 31 март 2011 г., който признава горепосочения проблем и дава информация за първоначалните действия, предприети по искане на органа по освобождаване от отговорност; призовава генералния директор да информира органа по освобождаване от отговорност за предприетите по-нататъшни мерки и за постигнатия напредък.

               7.

               По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 10 май 2011 г. (5) относно резултатите от дейността, финансовото управление и контрола на агенциите.

      (1)  ОВ C 338, 14.12.2010, стр. 6.

      (2)  ОВ L 248, 16.9.2002 г., стр. 1.

      (3)  ОВ L 41, 15.2.2008 г., стр. 15.

      (4)  ОВ L 357, 31.12.2002 г., стр. 72.

      (5)  Приети текстове, P7_TA(2011)0163 (вж. страница 269 от настоящия брой на Официален вестник).


title: Решение на Съвета от 21 май 1997 година относно сключване на Споразумение за митническо сътрудничество и взаимопомощ в митническата област между Европейската общност и Съединените американски щати

text:
Важна правна забележка

|

31997D0541

Официален вестник n° L 222 , 12/08/1997 стр. 0016 - 0016 специално чешко издание глава 02 том 08 стр. 344  - 344 специално испанско издание глава 02 том 08 стр. 344  - 344 специално унгарско издание глава 02 том 08 стр. 344  - 344 специално литвийско издание глава 02 том 08 стр. 344  - 344 LV.ES глава 02 том 08 стр. 344  - 344 MT.ES глава 02 том 08 стр. 344  - 344 PL.ES глава 02 том 08 стр. 344  - 344 SK.ES глава 02 том 08 стр. 344  - 344 специално словенско издание глава 02 том 08 стр. 344  - 344

		19970521Решение на Съветаот 21 май 1997 годинаотносно сключване на Споразумение за митническо сътрудничество и взаимопомощ в митническата област между Европейската общност и Съединените американски щати(97/541/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално, член 113 от него, във връзка с първото изречение на член 228, параграф 2 от него,като взе предвид предложението на Комисията,като има предвид, че на 5 април 1993 г. Съветът упълномощи Комисията да преговаря, от името на Общността, за споразумения за митническо сътрудничество с някои от основните търговски партньори на Общността;като има предвид, че Споразумението за митническо сътрудничество и взаимопомощ в митническата област между Европейската общност и Съединените американски щати следва да се одобри,РЕШИ:Член 1Общността одобрява Споразумението за митническо сътрудничество и взаимопомощ в митническата област между Европейската общност и Съединените американски щати.Текстът на споразумението е приложен към настоящото решение.Член 2В създаденият по силата на член 22 от споразумението съвместен комитет по митническо сътрудничество, Общността се представлява от Комисията, подпомогната от представители на държавите-членки.Член 3Председателят на Съвета определя упълномощените представители, които подписват споразумението от името на Общността.Член 4Председателят на Съвета нотифицира от името на Общността данните по реда на член 23 от споразумението.Член 5Настоящото решение се публикува в Официален вестник на Европейските общности.Съставено в Брюксел на 21 май 1997 година.За СъветаПредседателM. Patijn--------------------------------------------------


Решение на Европейския парламент от 10 юли 2007 г. относно искане за защита на имунитета и привилегиите на Ashley Mote (2007/2122(IMM))


title: Решение 2011/487/ОВППС на Съвета от 1 август 2011 година за изменение на Обща позиция 2002/402/ОВППС относно ограничителни мерки срещу Осама бен Ладен, членовете на организацията Ал Кайда и талибаните и други лица, групи, предприятия и образувания, свързани с тях

text:
               2.8.2011

               BG

               Официален вестник на Европейския съюз

               L 199/73

         РЕШЕНИЕ 2011/487/ОВППС НА СЪВЕТА
   от 1 август 2011 година
   за изменение на Обща позиция 2002/402/ОВППС относно ограничителни мерки срещу Осама бен Ладен, членовете на организацията Ал Кайда и талибаните и други лица, групи, предприятия и образувания, свързани с тях
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 27 май 2002 г. Съветът прие Обща позиция 2002/402/ОВППС (1).

               (2)

               На 17 юни 2011 г. Съветът за сигурност на Организацията на обединените нации прие резолюция 1989 (2011) („Резолюция 1989 (2011) на ССООН“), като отбеляза с безпокойство заплахата, която Ал Кайда и други лица, групи, предприятия и образувания, свързани с тях, все още представляват за международния мир и сигурност и потвърди отново решимостта на Съвета за сигурност да се справи с всички аспекти на тази заплаха.

               (3)

               В този контекст Резолюция 1989 (2011) на ССООН запази ограничителните мерки във вида, в който те бяха наложени от параграф 8, буква в от Резолюция 1333 (2000) и параграфи 1 и 2 от Резолюция 1390 (2002) относно Ал Кайда и други лица, групи, предприятия и образувания, свързани с тях, включително мерките, посочени в раздел В („Лица, свързани с Ал Кайда“) и раздел Г („Образувания и други групи и предприятия, свързани с Ал Кайда“) от консолидирания списък, изготвен съгласно Резолюции 1267 (1999) и 1333 (2000), както и мерките, определени след датата на приемане на Резолюция 1989 (2011) на ССООН.

               (4)

               Обща позиция 2002/402/ОВППС следва да бъде съответно изменена.

               (5)

               Мерките за изпълнение на Съюза са изложени в Регламент (ЕО) № 881/2002 на Съвета (2),

         ПРИЕ НАСТОЯЩОТО РЕШЕНИЕ:
   Член 1
   Обща позиция 2002/402/ОВППС се изменя, както следва:

               1.

               Заглавието се заменя със следното:

               2.

               Член 1 се заменя със следното:
               „Член 1
               Настоящата обща позиция се прилага по отношение на членовете на организацията Ал Кайда и други свързани с тях лица, групи, предприятия и образувания, посочени в изготвения въз основа на Резолюции 1267(1999) и 1333(2000) на Съвета за сигурност на Организацията на обединените нации списък, който подлежи на редовно актуализиране от комитета, създаден съгласно Резолюция 1267(1999) на Съвета за сигурност на Организацията на обединените нации.“

         Член 2
   Настоящото решение влиза в сила в деня на приемането му.

      Съставено в Брюксел на 1 август 2011 година.

            За Съвета

            Председател

         M. DOWGIELEWICZ

      (1)  ОВ L 139, 29.5.2002 г., стр. 4.

      (2)  Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с Осама бен Ладен, мрежата на Ал Кайда и талибаните, и за отмяна на Регламент (ЕО) № 467/2001 на Съвета за забрана на износа на някои стоки и услуги за Афганистан, за засилване на забраната на полети и удължаване на замразяването на средства и други финансови ресурси по отношение на талибаните в Афганистан (ОВ L 139, 29.5.2002 г., стр. 9.).


title: Решение на Комисията от 24 октомври 2005 година относно създаване на експертна група за електронната търговия

text:
Важна правна забележка

|

32005D0752

Официален вестник n° L 282 , 26/10/2005 стр. 0020 - 0021

		20051024Решение на Комисиятаот 24 октомври 2005 годинаотносно създаване на експертна група за електронната търговия(2005/752/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като има предвид, че:(1) В рамката на Директива 2000/31/ЕО на Европейския парламент и на Съвета от 8 юни 2000 г. относно някои правни аспекти на услугите на информационното общество, и по-специално на електронната търговия на вътрешния пазар ("директива за електронната търговия") [1], от държавите-членки бе поискано да назначат един или няколко лица за контакт, за да се засили сътрудничеството с други държави-членки (член 19, параграф 2 от директивата).(2) Впоследствие Първият доклад относно прилагането на Директива 2000/31/ЕО за електронната търговия (COM(2003) 702 окончателен от 21 ноември 2003 г.) предвиди в глава седма, че сега Комисията ще "акцентира върху осигуряването на практическото функциониране на административното сътрудничество и постоянния обмен на информация между Комисията и самите държави-членки".(3) Освен това е полезно да се даде възможност на държавите-членки да обсъждат проблемите при прилагането на Директивата за електронната търговия и възникващите въпроси в областта на електронната търговия. Важно е също да се насърчи и улесни сътрудничеството между тях и Комисията. По този начин eкспертната група ще предостави полезен форум за обмяна на възгледи относно практическата реализация и прилагане на директивата, включително информация за кодексите за поведение, съставени от потребителски и професионални асоциации, кодекси за поведение относно рекламиране в режим "онлайн" от регулирани професии; национална съдебна практика, по-специално свързана с разпоредби относно отговорността; новите развития, упоменати в член 21 от директивата, като например отговорност на доставчиците на хипервръзки и инструменти за услуги за локализация и процедури за "нотифициране и отстраняване" (на продукти, нарушаващи авторското право); и за дискутиране на възможния обхват на последващите доклади за оценка относно прилагането на Директивата за електронната търговия.(4) Регламент (ЕО) № 2006/2004 на Европейския парламент и на Съвета от 27 октомври 2004 г. относно сътрудничеството между националните органи, отговарящи за прилагането на законите за защита на потребителя (Регламент за сътрудничеството за защита на потребителя) [2] установява мрежа от обществени органи, отговарящи за защитата на икономическите интереси на потребителя, частично хармонизира техните правомощия за разследване и прилагане и предвижда споразумения за взаимна помощ между тях. Разпоредбите на Директива 2000/31/ЕО, която защитава икономически интереси на потребителите, влизат в обхвата на регламента. Уместно е Комитетът, създаден за прилагането на Регламент (ЕО) № 2006/2004, да информира редовно експертната група за електронна търговия относно дейностите си, които могат да имат отношение към последната.РЕШИ:Член 1Създава се експертна група за електронна търговия (наричана по-долу "Групата").Член 2ЗадачаКомисията може да консултира Групата по всякакви въпроси, свързани с Директивата за електронна търговия. Наред с другите неща, това обхваща следните области:- административно сътрудничество в контекста на член 3, параграфи 4—6 процедура за ограничаване на свободата за предоставяне на услуги срещу даден доставчик на услуги за информационното общество,- информация за кодексите за поведение, съставени на общностно равнище от търговски, професионални и потребителски асоциации или организации, която има за цел да допринесе за правилното прилагане на членове 5—15 от директивата (член 16 от директивата),- кодекси за поведение за рекламиране в режим "онлайн" от регулирани професии (член 8 от директивата),- национална съдебна практика, по-специално свързана с разпоредбите за отговорността, включително решения, постановени при извънсъдебно уреждане на спорове (член 17 и член 19, параграф 5 от директивата),- области, понастоящем извън обхвата на раздела за отговорности на директивата, но упоменати в член 21, като:"процедури за нотифициране и отстраняване", хипервръзки и средства за търсене,- обхват на последващите доклади за оценка относно прилагането на директивата за електронна търговия (член 21 от Директивата).Председателят на Групата може да предложи Комисията да консултира Групата по всеки имащ отношение въпрос.Въпроси за административно сътрудничество, които също попадат в обхвата на Регламент (ЕО) № 2006/2004 относно разпоредбите на Директива 2000/31/ЕО, които защитават интереси на потребителите, трябва също да се разглежда от Комитета, създаден за прилагането на Регламент (ЕО) № 2006/2004. Последният информира редовно експертната група.Член 3Състав — назначаване1. Групата се състои от лица за контакти, назначени съгласно член 19, параграф 2 от Директивата за електронна търговия (един член за държава-членка) и от представители на Комисията.2. Групата включва брой членове, равен на броя на държавите-членки на Европейската общност и представители на Комисията.3. Членовете остават на длъжност до своята замяна или до края на мандата си.4. Членовете, които не са в състояние повече да участват ефективно в работите на Групата, които подават оставка или които не спазват условията, предвидени в член 3, параграф 1 или член 287 от Договора, могат да бъдат заменени с нов член за оставащия период от техния мандат.Член 4ФункциониранеГрупата се председателства от представител на Комисията.Групата, в съгласие с Комисията, може да създава работни групи за проучване на конкретни теми на базата на мандат. Работните групи ще бъдат разпускани щом като бъдат изпълнени мандатите им.Комисията може да покани експерти и наблюдатели със специфични познания да участват в работата на Групата и/или на работните групи.Информацията, получена по време на работата на групата или на подгрупите, не трябва да бъде разпространявана, ако Комисията смята, че тя е поверителна.Експертната група за електронна търговия приема свой процедурен правилник въз основата на образец, приет от Комисията (приложение III към SEC(2005) 1004).Член 5ЗаседанияГрупата и подгрупите заседават обикновено в помещенията на Комисията, във форма и съгласно график, определени от Комисията.Секретариатът на Групата се осигурява от Комисията. Заинтересованите членове на персонала на Комисията могат да присъстват на заседанията на Групата и на работните групи и могат да вземат участие в дебатите.Комисията може да публикува в Интернет на оригиналния език на съответния документ всяко заключение, обобщение, заключение на дадена част или работен документ, отнасящ се до Групата или нейните работни групи.Член 6Разходи за заседаниятаПътните и дневни разноски, направени от членове, наблюдатели и експерти във връзка с дейностите на Групата, се възстановяват от Комисията в съответствие с разпоредбите, които са в сила в рамките на Комисията. Техните функции не се заплащат.Член 7Влизане в силаНастоящото решение се прилага от деня на публикуването му в Официален вестник на Европейския съюз.Съставено в Брюксел на 24 октомври 2005 година.За КомисиятаCharlie McCreevyЧлен на Комисията[1] ОВ L 178, 17.7.2000 г., стр. 1.[2] ОВ L 364, 9.12.2004 г., стр. 1.--------------------------------------------------


title: Решение на Съвета от 14 април 1997 година за изменение на Решение № 91/116/ЕИО относно създаването на Европейски консултативен комитет за статистическа информация в икономическата и социалната област

text:
Важна правна забележка

|

31997D0255

Официален вестник n° L 102 , 19/04/1997 стр. 0032 - 0032 специално чешко издание глава 05 том 03 стр. 237  - 237 специално испанско издание глава 05 том 03 стр. 237  - 237 специално унгарско издание глава 05 том 03 стр. 237  - 237 специално литвийско издание глава 05 том 03 стр. 237  - 237 LV.ES глава 05 том 03 стр. 237  - 237 MT.ES глава 05 том 03 стр. 237  - 237 PL.ES глава 05 том 03 стр. 237  - 237 SK.ES глава 05 том 03 стр. 237  - 237 специално словенско издание глава 05 том 03 стр. 237  - 237

		19970414Решение на Съветаот 14 април 1997 годиназа изменение на Решение № 91/116/ЕИО относно създаването на Европейски консултативен комитет за статистическа информация в икономическата и социалната област(97/255/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаването на Европейската общност,като взе предвид проекторешението, внесено от Комисията,като има предвид, че член 4 от Решение № 91/116/ (ЕИО) [1] определя броя на членовете на Комитета;като има предвид, че съставът на Комитета следва да се промени, за да отрази присъединяването на Австрия, Финландия и Швеция,РЕШИ, КАКТО СЛЕДВА:Член 1Изменя член 4 от Решение № 91/116/ЕИО, както следва:"Член 4Комисията се състои от:- четирима членове, които представляват Комисията, един от които е този член на Комисията, който отговаря за политиката в областта на статистическата информация,- председателят на Комитета за валутна, финансова и балансова статистика,- председателите или генералните директори на националните статистически институти на държавите-членки,- двама представители от държава-членка, назначени от Съвета след консултация с Комисията, избрани от средата на водещите представители на различни икономически и социални категории и на научните кръгове. За назначаването на тези членове всяка държава-членка представя на Съвета списък от четирима кандидати. Съветът отчита потребността от адекватно представителство на различните икономически и социални категории и научните кръгове."Член 2Настоящото решение се публикува в Официален вестник на Европейските общности.Съставено в Люксембург на 14 април 1997 година.За СъветаПредседателJ. Van Aartsen[1] ОВ L 59, 6.3.1991 г., стр. 21.--------------------------------------------------


title: 2009/982/ОВППС: Решение EUJUST LEX/2/2009 на Комитета по политика и сигурност от 15 декември 2009 година за назначаване на ръководител на мисията на интегрираната мисия на Европейския съюз за спазване на правовия ред в Ирак, EUJUST LEX

text:
               19.12.2009

               BG

               Официален вестник на Европейския съюз

               L 338/92

      РЕШЕНИЕ EUJUST LEX/2/2009 НА КОМИТЕТА ПО ПОЛИТИКА И СИГУРНОСТ

   от 15 декември 2009 година
   за назначаване на ръководител на мисията на интегрираната мисия на Европейския съюз за спазване на правовия ред в Ирак, EUJUST LEX
   (2009/982/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2009/475/ОВППС на Съвета от 11 юни 2009 г. относно интегрираната мисия на Европейския съюз за спазване на правовия ред в Ирак, EUJUST LEX, и по-специално член 9, параграф 2 от него,
   като има предвид, че:

               (1)

               На 11 юни 2009 г. Съветът прие Съвместно действие 2009/475/ОВППС относно интегрираната мисия на Европейския съюз за спазване на правовия ред в Ирак, EUJUST LEX. Срокът на действие на това съвместно действие изтича на 30 юни 2010 г.

               (2)

               С член 9, параграф 2 от Съвместно действие 2009/475/ОВППС на Комитета по политика и сигурност се предоставя правомощието да взема решения относно назначаването на ръководител на мисията.

               (3)

               Върховният представител на Съюза по въпросите на външните работи и политиката на сигурност е предложил г-н Francisco DÍAZ ALCANTUD да бъде назначен за ръководител на мисията EUJUST LEX за срок до 30 юни 2010 г.,

         ПРИЕ НАСТОЯЩОТО РЕШЕНИЕ:
   Член 1
   Г-н Francisco DÍAZ ALCANTUD се назначава за ръководител на мисията на интегрираната мисия на Европейския съюз за спазване на правовия ред в Ирак, EUJUST LEX, за периода от 1 януари 2010 г. до 30 юни 2010 г.
   Член 2
   Г-н Francisco DÍAZ ALCANTUD се нотифицира за настоящото решение.
   То поражда действие в деня на нотификацията.

      Съставено в Брюксел на 15 декември 2009 година.

            За Комитета по политика и сигурност

         O. SKOOG

            Председател


title: Решение на Надзорния орган на ЕАСТ № 339/15/COL от 16 септември 2015 година за предоставяне на разрешение на Норвегия да прилага дерогация от някои общи правила за авиационна безопасност в съответствие с член 14, параграф 6 от акта, посочен в точка 66н от Приложение XIII към Споразумението за Европейското икономическо пространство (Регламент (ЕО) № 216/2008 на Европейския парламент и на Съвета относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО, с измененията) [2016/1812]

text:
               13.10.2016

               BG

               Официален вестник на Европейския съюз

               L 276/14

         РЕШЕНИЕ НА НАДЗОРНИЯ ОРГАН НА ЕАСТ
   № 339/15/COL
   от 16 септември 2015 година
   за предоставяне на разрешение на Норвегия да прилага дерогация от някои общи правила за авиационна безопасност в съответствие с член 14, параграф 6 от акта, посочен в точка 66н от Приложение XIII към Споразумението за Европейското икономическо пространство (Регламент (ЕО) № 216/2008 на Европейския парламент и на Съвета относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО, с измененията) [2016/1812]
   НАДЗОРНИЯТ ОРГАН НА ЕАСТ,
   като взе предвид член 14, параграфи 6 и 7 от акта, посочен в точка 66н от Приложение XIII към Споразумението за ЕИП, адаптиран с Решение на Съвместния комитет на ЕИП № 163/2011 от 19 декември 2011 година за изменение на приложение XIII (Транспорт) към Споразумението за ЕИП (1) (Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (2), с измененията),
   като взе предвид член CAT.POL.A.210, буква б), точки 2, 4 и 5 от приложение IV към акта, посочен в точка 66не от приложение XIII към Споразумението за ЕИП (Регламент (ЕС) № 965/2012 на Комисията от 5 октомври 2012 г. за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета (3), с измененията),
   адаптирани към Споразумението за ЕИП чрез Протокол 1 към него,
   като взе предвид становището на Транспортния комитет на ЕАСТ от 21 август 2015 г.,
   като има предвид, че:

               (1)

               Норвегия поиска разрешение да прилага дерогация от общите правила за авиационна безопасност, съдържащи се в правилата за изпълнение на Регламент (ЕО) № 216/2008.

               (2)

               Съгласно член 14, параграф 7 от този регламент, както беше адаптиран, Надзорният орган на ЕАСТ оцени необходимостта от поисканата дерогация и равнището на защита, произтичащо от нея, въз основа на препоръка от Европейската агенция за авиационна безопасност, издадена на 26 юни 2015 г. (док. № 762327). Въз основа на мерките за намаляване на риска, описани в нотификацията от Норвегия, Органът стига до заключението, че нотифицираната дерогация на Норвегия отговаря на условията, посочени в член 14, параграф 6 от Регламент (ЕО) № 216/2008.

               (3)

               В съответствие с член 14, параграф 7 от адаптирания Регламент (ЕО) № 216/2008 за всяка дерогация, предоставена на държава членка, трябва да бъдат нотифицирани всички държави членки, които също имат право да прилагат тази дерогация.

               (4)

               В съответствие с член 1 от Решение № 163/2011 и адаптация а), посочена в точка 3 от приложението към него, се счита, че терминът „държава(и) членка(и)“ включва, в допълнение към неговото значение в регламента, държавите от ЕАСТ.

               (5)

               Описанието на дерогацията, както и условията, свързани с нея, трябва да са такива, че да позволяват на други държави от ЕАСТ по смисъла на адаптирания Регламент (ЕО) № 216/2008 да прилагат мярката, когато се намират в същата ситуация, без да има нужда от допълнително разрешение от Надзорния орган на ЕАСТ. Въпреки това държавите от ЕАСТ по смисъла на адаптирания Регламент (ЕО) № 216/2008 следва да изпратят нотификация за прилагането на дерогациите до Надзорния орган на ЕАСТ, Европейската агенция за авиационна безопасност и националните органи за въздухоплаване, тъй като те могат да имат въздействие извън границите на дадената държава.

               (6)

               В съответствие с член 1 от Решение № 163/2011 и адаптация д), посочена в точка 3 от приложението към него, Европейската комисия съобщава информацията за решение, взето съгласно член 14, параграф 7 от Регламент (ЕО) № 216/2008, получена от Надзорния орган на ЕАСТ, на държавите — членки на ЕС.

               (7)

               Следователно нотификация за решението трябва да бъде изпратена до всички държави от ЕАСТ и до Европейската комисия, която уведомява държавите — членки на ЕС.

               (8)

               Мерките, предвидени в настоящото решение, са в съответствие със становището на Транспортния комитет на ЕАСТ,

         ПРИЕ НАСТОЯЩОТО РЕШЕНИЕ:
   Член 1
   Норвегия може да даде одобрение в дерогация от някои правила за изпълнение съгласно Регламент (ЕО) № 216/2008, както е посочено в приложението към настоящото решение, при условие че са спазени условията, посочени в точка 2 от приложението към настоящото решение.
   Член 2
   Всички държави от ЕАСТ имат право да прилагат същите мерки, посочени в член 1, както е посочено в приложението към настоящото решение, и за тях се прилага задължението за нотифициране по член 14, параграф 6 от адаптирания Регламент (ЕО) № 216/2008.
   Член 3
   Адресат на настоящото решение е Норвегия. Текстът на английски език е автентичен.
   Член 4
   Настоящото решение е предмет на нотификация до Норвегия, Исландия, Лихтенщайн, както и до Европейската комисия.

      Съставено в Брюксел на 16 септември 2015 година.

            За Надзорния орган на ЕАСТ

         Helga JÓNSDÓTTIR

            Член на колегията

         Markus SCHNEIDER

            Изпълняващ длъжността директор

      (1)  ОВ L 76, 15.3.2012 г., стр. 51.

      (2)  ОВ L 79, 19.3.2008 г., стр. 1.

      (3)  ОВ L 296, 25.10.2012 г., стр. 1.

      ПРИЛОЖЕНИЕ

         ДЕРОГАЦИЯ ОТ СТРАНА НА НОРВЕГИЯ ОТ РЕГЛАМЕНТ (ЕС) № 965/2012 ПО ОТНОШЕНИЕ НА БЕЗОПАСНАТА ВИСОЧИНА НАД ПРЕПЯТСТВИЯТА ПРИ ИЗЛИТАНЕ НА ЛЕТИЩА MO I RANA (ENRA) И ØRSTA-VOLDA (ENOV)

      1.   Описание на дерогацията

      Норвегия може, по силата на дерогация от член CAT.POL.A.210, буква б), точки 2, 4 и 5 (безопасна височина над препятствията при излитане) от приложение IV (част CAT) към Регламент (ЕС) № 965/2012 (1), както беше изменен, да разреши на авиационен оператор Widerøe Flyveselskap AS да прилага ъгъл на наклон от 25° от минимална височина от 100 f до 400 f за своите самолети Bombardier Dash 8 за операциите на две различни летища, Mo i Rana (ENRA) и Ørsta-Volda (ENOV).
      2.   Условия за прилагането на дерогацията

      Настоящата дерогация се прилага за авиационния оператор Widerøe Flyveselskap AS въз основа на прилаганите от него допълнителните мерки за постигне на равнище на защита, равностойно на постигнатото чрез прилагане на общите технически изисквания и административни процедури, посочени в изменения Регламент (ЕС) № 965/2012. Допълнителните мерки са описани в препоръката на Европейската агенция за авиационна безопасност от 26 юни 2015 г. (док. № 762327) и се отнасят до: първоначалното и периодичното обучение на пилоти, изискванията към екипажа за опознаване, визуалните помощни средства за насочване при завои и светлините за препятствия, метеорологичните ограничения, ограниченията относно типа противообледенителна течност, допълнение 47 към ръководството за летателна експлоатация на въздухоплавателното средство (2), обхващащо експлоатационните процедури и въпросите, свързани с летателните характеристики, използването на единно положение на задкрилките при излитане (15 градуса), за да се избегне неправилно положение на задкрилките при излитане, използване на програма за наблюдение на полетните данни (FDM) за наблюдение на наклона на първоначалния набор на височина, използване на програма за наблюдение на съответствието, която включва годишни одити на отдела за изпълнение и обучение, като освен това постоянната програма за надзор на норвежкия орган за гражданско въздухоплаване взема предвид елементите за намаляване на риска и условията за одобрение на авиационния оператор Widerøe Flyveselskap AS.

         (1)  Акта, посочен в точка 66не от Приложение XIII към Споразумението за ЕИП (Регламент (ЕС) № 965/2012), адаптиран към Споразумението за ЕИП с протокол 1 към него.

         (2)  De Havilland Inc., Ръководството за летателна експлоатация за Dash 8: „Експлоатация при завой с наклон от 25 градуса (само за норвежки оператори)“.


title: 2010/393/ЕС: Решение на Комисията от 14 юли 2010 година за прекратяване на процедурата относно субсидирането във връзка с вноса на някои скрепителни елементи от неръждаема стомана и техните части с произход от Индия и Малайзия

text:
               15.7.2010

               BG

               Официален вестник на Европейския съюз

               L 180/28

         РЕШЕНИЕ НА КОМИСИЯТА
   от 14 юли 2010 година
   за прекратяване на процедурата относно субсидирането във връзка с вноса на някои скрепителни елементи от неръждаема стомана и техните части с произход от Индия и Малайзия
   (2010/393/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от страни, които не са членки на Европейската общност (1) (наричан по-долу „основният регламент“), и по-специално член 14 от него,
   след консултации с Консултативния комитет,
   като има предвид, че:
   А.   ПРОЦЕДУРА

               (1)

               На 30 юни 2009 г. Европейската комисия (наричана по-долу „Комисията“) получи жалба във връзка с твърдяно вредоносно субсидиране на вноса на някои скрепителни елементи от неръждаема стомана и техните части с произход от Индия и Малайзия (наричани по-долу „засегнатите държави“).

               (2)

               Жалбата бе подадена от European Industrial Fasteners Institute (наричан по-долу „EIFI“) от името на производители, представляващи съществен дял, в конкретния случай над 25 %, от общото производство в Съюза на някои скрепителни елементи от неръждаема стомана, в съответствие с член 9, параграф 1 и член 10, параграф 6 от основния регламент.

               (3)

               Жалбата съдържаше prima facie доказателство за съществуването на субсидиране и на произтичаща от него съществена вреда, което бе счетено за достатъчно основание за образуване на процедура относно субсидирането.

               (4)

               Преди образуването на процедурата и в съответствие с член 10, параграф 7 от основния регламент, Комисията нотифицира правителствата на засегнатите държави, че е получила надлежно аргументирана жалба, според която субсидираният внос на някои скрепителни елементи от неръждаема стомана и техните части с произход от тези държави е причинил съществена вреда на индустрията на Съюза. Правителствата на засегнатите държави бяха поканени поотделно на консултации с цел изясняване на ситуацията по отношение на съдържанието на жалбата и постигане на взаимно приемливо решение. По време на консултациите не бе намерено взаимно приемливо решение.

               (5)

               След консултации с Консултативния комитет Комисията, чрез известие, публикувано в Официален вестник на Европейския съюз
                   (2), образува съответно процедура относно субсидирането във връзка с вноса на някои скрепителни елементи от неръждаема стомана и техните части с произход от засегнатите държави, понастоящем попадащи в кодове по КН 7318 12 10, 7318 14 10, 7318 15 30, 7318 15 51, 7318 15 61 и 7318 15 70.

               (6)

               На същата дата Комисията образува антидъмпингова процедура относно вноса в Съюза на някои скрепителни елементи от неръждаема стомана и техните части с произход от засегнатите държави (3).

               (7)

               Комисията изпрати въпросници на индустрията на Съюза, както и на всяко известно сдружение на производители в Съюза, на износителите/производителите в засегнатите държави, на всяко сдружение на износители/производители, на вносителите, на всяко известно сдружение на вносители, както и на органите на засегнатите държави. На заинтересованите страни беше предоставена възможността да изложат в писмена форма становищата си и да поискат изслушване в срока, посочен в известието за образуване.

         Б.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА

               (8)

               С писмо до Комисията от 1 април 2010 г. EIFI официално оттегли своята жалба.

               (9)

               В съответствие с член 14, параграф 1 от основния регламент при оттегляне на жалба процедурата може да бъде прекратена, освен ако такова прекратяване не би било в интерес на Съюза.

               (10)

               Комисията сметна, че настоящата процедура следва да бъде прекратена, тъй като при разследването не бяха открити никакви доводи, които да указват, че такова прекратяване не би било в интерес на Съюза. Заинтересованите страни бяха съответно информирани и им бе предоставена възможността да направят коментар. Не бяха получени коментари, които да сочат, че това прекратяване не би било в интерес на Съюза.

               (11)

               Поради това Комисията стига до заключение, че процедурата относно субсидирането във връзка с вноса в Съюза на някои скрепителни елементи от неръждаема стомана и техните части с произход от засегнатите държави следва да бъде прекратена,

         ПРИЕ НАСТОЯЩОТО РЕШЕНИЕ:
   Член 1
   Процедурата относно субсидирането във връзка с вноса на някои скрепителни елементи от неръждаема стомана и техните части с произход от Индия и Малайзия, понастоящем попадащи в кодове по КН 7318 12 10, 7318 14 10, 7318 15 30, 7318 15 51, 7318 15 61 и 7318 15 70, се прекратява.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 14 юли 2010 година.

            За Комисията

            Председател

         José Manuel BARROSO

      (1)  ОВ L 188, 18.7.2009 г., стр. 93.

      (2)  ОВ C 190, 13.8.2009 г., стр. 32.

      (3)  ОВ C 190, 13.8.2009 г., стр. 27.